༄༅། །བདེ་གཤེགས་རིགས་ལྔའི་མཆོད་འབུམ་
བཞུགས་སོ༔ ༔
རིགས་ལྔ་བདེ་བར་གཤེགས་ལ་ཕྱག་འཚལ་ལོ༔ བསོད་ནམས་ཚོགས་ཆེན་མྱུར་རྫོགས་ཕྱིར༔ བདེ་གཤེགས་རིགས་ལྔའི་མཆོད་འབུམ་བྲི༔ དེ་ཡང་ཀློང་གསལ་རྒྱུད་དག་ལས༔ སངས་རྒྱས་རིགས་ལྔ་ཀུན་འདུས་གཙོ༔ རང་རིག་བླ་མ་ཀུན་ཏུ་བཟང་༔ ཕྱི་ནང་གསང་བའི་མཆོད་འབུམ་ནི༔ དེ་ཡི་བསོད་ནམས་བརྗོད་མི་ལང་༔ མཆོད་འབུམ་འདི་ལ་སྤྱི་དོན་བཅུ༔ དང་པོ་བཀའ་བསྒོ་བ་དང་གཅིག༔ མཚམས་བཅད་པ་དང་གཉིས༔ ཕྱག་རྒྱ་བཟུང་བ་དང་གསུམ༔ བྱིན་གྱིས་རློབ་པ་དང་བཞི༔ སྤྱན་དྲང་བ་དང་ལྔ༔ བཞུགས་སུ་གསོལ་བ་དང་དྲུག༔ ཕྱག་འཚལ་བ་དང་བདུན༔ མཆོད་པ་འབུལ་བ་དང་བརྒྱད༔ བསྟོད་པ་བྱ་བ་དང་དགུ༔ བཤགས་པ་བྱ་བ་དང་བཅུའོ༔ རྒྱ་རྒྱ་རྒྱ༔
དང་པོ་བགེགས་ལ་བཀའ་བསྒོ་ནི༔ འདི་སྐད་དོ༔ ཧཱུྃ་ང་ནི་ཀུན་བཟང་རིགས་ལྔའི་གཙོ༔ དུས་གསུམ་སངས་རྒྱས་ཀུན་མཆོད་ཀྱི༔ མཆོད་པའི་མདངས་འཕྲོག་བར་གཅོད་བགེགས༔ འདི་རུ་མ་གནས་གཞན་དུ་དེངས༔ ཧཱུཾ་ཧཱུཾ་ཨུ་ཙ་ཏ་ཡ་ཧཱུཾ་ཕཊ༔ ཅེས་བརྗོད༔ བགེགས་རྣམས་བསྐྲད་པར་བྱའོ༔ དེ་ནས་བགེགས་མཚམས་བཅད་པ་ནི༔ རབ་འཇིགས་ཁྲོ་བོའི་ང་རྒྱལ་གྱིས༔ ཧཱུཾ་ང་ནི་ཁྲོ་རྒྱལ་འདུས་པའི་སྐུ༔ དཔལ་ཆེན་བདུད་འདུལ་རྡོ་རྗེ་འཆང་༔ སངས་རྒྱས་ཀུན་གྱིས་དབང་བསྐུར་ནས༔ གདུག་པ་འདུལ་བར་རབ་བསྔགས་པ༔ མེ་རི་མཚོན་ཆ་རྡོ་རྗེའི་རྭ༔ ཁྲོ་ཚོགས་འབར་བས་མཚམས་བཅད་དོ༔ རཾ་ཧཱུྃ་བྷྲ྄ཱུཾ་དྷི་ཧ་རཾ་བཛྲ་རཀྵ་ཕཊ༔ ཅེས་མཚམས་བཅད་དོ༔ དེ་ནས་ཕྱག་རྒྱ་བཟུང་བ་ནི༔ ལག་ཏུ་རྡོ་རྗེ་དྲིལ་བུ་བཟུང་ལ༔ ཧཱུཾ་ཐབས་ཤེས་ཟུང་འཇུག་ཆོས་ཉིད་མཚོན༔ འདས་དུས་འགྲོ་རྣམས་སད་པའི་ཕྱིར༔ རྡོ་རྗེ་གསོར་ཞིང་དྲིལ་བུ་གསིལ༔ བཛྲ་དྷརྨཱ་ཧཱུཾ་ཨཱཿ དེ་ནས་མཆོད་པ་བྱིན་གྱིས་རློབ་པ་ནི༔ སྭ་བྷཱ་ཝའི་སྔགས་ཀྱིས་རྫས་རྣམས་བསངས༔ ཨོཾ་ཨཱཿབཛྲ་པུཥྤེ་ཧཱུཾ༔ ཨོཾ་ཨཱཿབཛྲ་དྷུཥྤེ་ཧཱུཾཿ ཨཱ་ལོ་ཀེ་གྷནྡྷེ་ནཻ་བེ་ཏེ་ཨོཾ་ཨཱཿབཛྲ་ཤབྟ་ཧཱུཾ༔ ཞེས་བརྗོད་ཅིང་བྱིན་གྱིས་བརླབ་པར་བྱ༔ དེ་ནས་གཞལ་ཡས་ཁང་བསྐྱེད་པ་ནི༔ མངོན་རྟོགས་བཞིན་དུ་བསྐྱེད་ལ༔ སྤྱན་དྲང་བ་འདི་སྐད་དོ༔ ཧཱུཾ་དུས་གསུམ་བླ་མ་ཀུན་བཟང་ཆོས་ཀྱི་སྐུ༔ ཉོན་མོངས་ལྔ་དག་ཕུང་པོ་གནས་གྱུར་པའི༔ སྐུ་གསུམ་ལྔ་ལྡན་རིགས་ལྔ་ཡབ་ཡུམ་ཚོགས༔ འགྲོ་བའི་དོན་དུ་གནས་འདིར་གཤེགས་སུ་གསོལ༔ ཨོཾ་གུ་རུ་ཧཱུཾ་ཏྲཾཿཧྲཱི་ཨཱ༔ བཛྲ་ཨཾ་གུ་ཤ་ཛ༔ ཞེས་པས་ཐིབས་ཀྱིས་བྱོན་པར་བསམ༔ དེ་ནས་བཞུགས་སུ་གསོལ་བ་ནི༔ ཧཱུཾ་སྒྱུ་མ་ཆུ་ཟླ་ཡེ་ཤེས་གཞལ་ཡས་ཁང་༔ སྐྱོན་བྲལ་པདྨ་ཉི་ཟླའི་གདན་ལ་བཞུགས༔ ཨོཾ་མ་པདྨ་སཱུརྱ་ཙནྡྲ་ཀ་མ་ལེ་ཧཱུཾ༔ དེ་ནས་ཕྱག་འཚལ་བ་ནི༔ ཧཱུཾ་སྐུ་གསུམ་མི་འགྱུར་ཀུན་ཏུ་བཟང་༔ བླ་མ་རྣམས་ལ་ཕྱག་འཚལ་ལོ༔ ཆོས་ཉིད་དོན་ལ་གཡོ་བ་མི་མངའ་ཡང་༔ ལོངས་སྐུ་འཇའ་ཚོན་ལྟ་བུས་འགྲོ་དོན་མཛད༔ ཐབས་དང་ཤེས་རབ་མཆོག་ལ་མངའ་བརྙེས་པ༔ རིགས་ལྔ་བདེ་བར་གཤེགས་ལ་ཕྱག་འཚལ་ལོ༔ དེ་ནས་མཆོད་པ་འབུལ་བ་ནི༔ ཧཱུཾ་སྲིད་པར་གཏོགས་པའི་མེ་ཏོག་སྣ་ཚོགས་རིགས༔ དཀར་སེར་དམར་ལྗང་མཐིང་ཁའི་མདངས་ལྡན་པའི༔ མཛེས་ལྡན་དྲི་ཞིམ་མེ་ཏོག་ཇི་སྙེད་རྣམས༔ བླ་མ་ཡི་དམ་དཀྱིལ་འཁོར་ལྷ་ལ་འབུལ༔ སྣང་སྟོང་འགྲོ་བའི་དོན་དུ་བཞེས་སུ་གསོལ༔ ཨོཾ་ཨ་བཛྲ་པུཥྤེ་ཧཱུཾ༔ ཧཱུྃ་སྲིད་པར་གཏོགས་པའི་བདུག་སྤོས་ཇི་སྙེད་རྣམས༔ ཙནྡན་དུ་རུ་ཀ་དང་ཨ་ཀ་རུ་ལ་སོགས༔ དྲི་ཞིམ་བསུང་ལྡན་བདུག་སྤོས་ཇི་སྙེད་རྣམས༔ བླ་མ་ཡི་དམ་དཀྱིལ་འཁོར་ལྷ་ལ་འབུལ༔ རིག་སྟོང་འགྲོ་བའི་དོན་དུ་བཞེས་སུ་གསོལ༔ ཨོཾ་ཨཱ་བཛྲེ་དྷཱུ་པེ་ཧཱུཾ༔ ཧཱུྃ་སྲིད་པར་གཏོགས་པའི་སྣང་གསལ་ཇི་སྙེད་རྣམས༔ འབྲུ་མར་རྩི་མར་ལ་སོགས་རྩྭ་ཤིང་འོད་ཀྱི་མདངས༔ དཀར་གསལ་མདངས་ཆེན་སྣང་གསལ་ཇི་སྙེད་རྣམས༔ བླ་མ་ཡི་དམ་དཀྱིལ་འཁོར་ལྷ་ལ་འབུལ༔ གསལ་སྟོང་འགྲོ་བའི་དོན་དུ་བཞེས་སུ་གསོལ༔ ཨོཾ་ཨཱ་བཛྲ་ཨཱ་ལོ་ཀེ་ཧཱུཾ༔ ཧཱུཾ་སྲིད་པར་གཏོགས་པའི་དྲི་ཆབ་བདེ་བའི་མཆོག༔ ཙནྡན་གུརྒུམ་སི་ལ་ལྡེ་གུ་སོགས༔ རང་བྱུང་སྦྱར་བའི་བྱུག་པ་བདེ་བྱེད་རྣམས༔ བླ་མ་ཡི་དམ་དཀྱིལ་འཁོར་ལྷ་ལ་འབུལ༔ བདེ་སྟོང་འགྲོ་བའི་དོན་དུ་བཞེས་སུ་གསོལ༔ ཨོཾ་ཨཱ་བཛྲ་གྷནྡྷེ་ཧཱུཾ༔ ཧཱུཾ་སྲིད་པར་གཏོགས་པའི་ཞལ་ཟས་ཇི་སྙེད་པ༔ རང་བྱུང་ལྷན་ཅིག་སྐྱེས་དང་སྦྱར་བའི་ཟས༔ གཡོས་མཆོག་གཙང་མའི་ཞལ་ཟས་སྣ་ཚོགས་རྣམས༔ བླ་མ་ཡི་དམ་དཀྱིལ་འཁོར་ལྷ་ལ་འབུལ༔ བདེ་སྟོང་འགྲོ་བའི་དོན་དུ་བཞེས་སུ་གསོལ༔ ཨོཾ་ཨཱ་བཛྲ་ནི་བེ་ཏེ་ཧཱུཾ༔ ཧཱུཾ་སྲིད་པར་གཏོགས་པའི་རོལ་མོ་སྣ་ཚོགས་རིགས༔ རྔ་དུང་དྷ་ཏིང་གཡེར་ཁ་དྲིལ་བུ་རྫ་རྔ་སོགས༔ འབྱུང་བའི་རང་སྒྲ་གླུ་གར་རོལ་མོའི་དབྱངས༔ བླ་མ་ཡི་དམ་དཀྱིལ་འཁོར་ལྷ་ལ་འབུལ༔ གྲགས་སྟོང་འགྲོ་བའི་དོན་དུ་བཞེས་སུ་གསོལ༔ ཨོཾ་ཨཱ་བཛྲ་ཤབྟ་ཧཱུཾ༔ དེ་ནས་ནང་མཆོད་འབུལ་བ་ནི༔ ཧཱུཾ་སྣོད་བཅུད་སྣང་སྲིད་སྣ་ཚོགས་ཡིད་འོང་གཟུགས༔ རྡོ་རྗེ་གཟུགས་མའི་ཚོགས་སུ་ཀུན་སྤྲུལ་ཏེ༔ བླ་མ་ཡི་དམ་དཀྱིལ་འཁོར་ལྷ་ལ་འབུལ༔ ཐུགས་རྗེས་འགྲོ་བའི་དོན་དུ་བཞེས་སུ་གསོལ༔ ཨོཾ་ཨཱ་བཛྲ་རཱུ་པ་པྲ་ཏི་ཛ་ཧཱུཾ༔ ཧཱུཾ་སྣོད་བཅུད་སྣང་སྲིད་ཡིད་དུ་འོང་བའི་སྒྲ༔ རྡོ་རྗེ་སྒྲ་མའི་ཚོགས་སུ་ཀུན་སྤྲུལ་ཏེ༔ བླ་མ་ཡི་དམ་དཀྱིལ་འཁོར་ལྷ་ལ་འབུལ༔ ཐུགས་རྗེས་འགྲོ་བའི་དོན་དུ་བཞེས་སུ་གསོལ༔ ཨོཾ་ཨཱ་བཛྲ་ཤབྟ་ཧཱུཾ༔ ཧཱུཾ་སྣོད་བཅུད་སྣང་སྲིད་ཡིད་འོང་དྲི་ཞིམ་སྤོས༔ རྡོ་རྗེ་དྲི་མའི་ཚོགས་སུ་ཀུན་སྤྲུལ་ཏེ༔ བླ་མ་ཡི་དམ་དཀྱིལ་འཁོར་ལྷ་ལ་འབུལ༔ ཐུགས་རྗེས་འགྲོ་བའི་དོན་དུ་བཞེས་སུ་གསོལ༔ ཨོཾ་ཨཱ་བཛྲ་གྷནྡྷེ་ཧཱུཾ༔ ཧཱུཾ་སྣོད་བཅུད་སྣང་སྲིད་རོ་བརྒྱ་ལྡན་པའི་ཟས༔ རྡོ་རྗེ་རོ་མའི་ཚོགས་སུ་ཀུན་སྤྲུལ་ཏེ༔ བླ་མ་ཡི་དམ་དཀྱིལ་འཁོར་ལྷ་ལ་འབུལ༔ ཐུགས་རྗེས་འགྲོ་བའི་དོན་དུ་བཞེས་སུ་གསོལ༔ ཨོཾ་ཨཱ་བཛྲ་ནཻ་བེ་ཏེ་ཧཱུཾ༔ ཧཱུཾ་སྣོད་བཅུད་སྣང་སྲིད་དབང་དུ་བདེ་བའི་རེག༔ རྡོ་རྗེ་རེག་མའི་ཚོགས་སུ་ཀུན་སྤྲུལ་ཏེ༔ བླ་མ་ཡི་དམ་དཀྱིལ་འཁོར་ལྷ་ལ་འབུལ༔ ཐུགས་རྗེས་འགྲོ་བའི་དོན་དུ་བཞེས་སུ་གསོལ༔ ཨོཾ་ཨཱ་བཛྲ་སྤར་ཤེ་ཧཱུཾ༔ དེ་ནས་གསང་མཆོད་འབུལ་བ་ནི༔ ཧཱུཾ་གསང་མཆོད་སྐུ་ཡི་བདེ་ཆེན་རིག་མ་ནི༔ སྐུ་མདོག་དཀར་མཛེས་མེ་ལོང་པདྨ་བསྣམས༔ གསང་མཆོད་བདེ་བའི་མཆོད་པ་བཞེས་སུ་གསོལ༔ ཨོཾ་ཨཱ་བཛྲ་ཨ་དར་ཤེ་ཧཱུཾ༔ ཧཱུཾ་གསང་མཆོད་གསུང་གི་བདེ་ཆེན་རིག་མ་ནི༔ སྐུ་མདོག་དམར་མཛེས་རྔ་ཟླུམ་སྒྲ་སྒྲོག་མ༔ གསང་མཆོད་བདེ་བའི་མཆོད་པ་བཞེས་སུ་གསོལ༔ ཨོཾ་ཨཱ་བཛྲ་མུ་ར་ཛེ་ཧཱུཾ༔ ཧཱུཾ་གསང་མཆོད་ཐུགས་ཀྱི་བདེ་ཆེན་རིག་མ་ནི༔ སྐུ་མདོག་མཐིང་མཛེས་པི་ཝང་སྒྲ་སྒྲོག་མ༔ གསང་མཆོད་བདེ་བའི་མཆོད་པ་བཞེས་སུ་གསོལ༔ ཨོཾ་ཨཱ་བཛྲ་བྱི་ནི་ཧཱུཾ༔ ཧཱུཾ་གསང་མཆོད་ཡོན་ཏན་བདེ་ཆེན་རིག་མ་ནི༔ སྐུ་མདོག་སེར་མཛེས་གླིང་བུའི་སྒྲ་སྒྲོག་མ༔ གསང་མཆོད་བདེ་བའི་མཆོད་པ་བཞེས་སུ་གསོལ༔ ཨོཾ་ཨཱ་བཛྲ་ཝཾ་སེ་ཧཱུཾ༔ ཧཱུཾ་གསང་མཆོད་ཕྲིན་ལས་བདེ་ཆེན་རིག་མ་ནི༔ སྐུ་མདོག་ལྗང་མཛེས་རྫ་རྔའི་སྒྲ་སྒྲོག་མ༔ གསང་མཆོད་བདེ་བའི་མཆོད་པ་བཞེས་སུ་གསོལ༔ ཨོཾ་ཨཱ་བཛྲ་མི་དྷེ་ཀེ་ཧཱུཾ༔ ཞེས་གསང་མཆོད་འབུལ་ལོ༔ དེ་ནས་བསྟོད་པ་བྱ་བ་ནི༔ ཧཱུཾ་བླ་མ་ཀུན་བཟང་ཐིག་ལེའི་སྐུ༔ ཉག་གཅིག་མཐའ་བྲལ་ལུ་གུ་རྒྱུད༔ ཅིར་མི་དགོངས་ལ་ཕྱག་འཚལ་བསྟོད༔ ཧཱུཾ་ཞེ་སྡང་རྣམ་ཤེས་རང་གྲོལ་དབྱིངས༔ མེ་ལོང་ཡེ་ཤེས་དཀར་གསལ་སྐུ༔ ཆུ་ཁམས་རྣམ་དག་ཡབ་ཡུམ་རོལ༔ མི་བསྐྱོད་ཡབ་ཡུམ་སྐུ་ལ་ཕྱག་འཚལ་བསྟོད༔ ཧཱུཾ་འདོད་ཆགས་འདུ་ཤེས་རྣམ་དག་དབྱིངས༔ སོར་རྟོགས་ཡེ་ཤེས་དམར་གསལ་སྐུ༔ མེ་ཁམས་རྣམ་དག་ཡབ་ཡུམ་རོལ༔ སྣང་མཐའ་ཡབ་ཡུམ་སྐུ་ལ་ཕྱག་འཚལ་བསྟོད༔ ཧཱུཾ་གཏི་མུག་གཟུགས་ཁམས་རང་གྲོལ་དབྱིངས༔ ཆོས་དབྱིངས་ཡེ་ཤེས་མཐིང་གསལ་སྐུ༔ ནམ་མཁའ་རྣམ་དག་ཡབ་ཡུམ་རོལ༔ རྣམ་སྣང་ཡབ་ཡུམ་སྐུ་ལ་ཕྱག་འཚལ་བསྟོད༔ ཧཱུཾ་ང་རྒྱལ་ཚོར་བ་རྣམ་དག་དབྱིངས༔ མཉམ་ཉིད་ཡེ་ཤེས་སེར་གསལ་སྐུ༔ ས་ཁམས་རྣམ་དག་ཡབ་ཡུམ་རོལ༔ རིན་འབྱུང་ཡབ་ཡུམ་སྐུ་ལ་ཕྱག་འཚལ་བསྟོད༔ ཧཱུཾ་ཕྲག་དོག་འདུ་བྱེད་རྣམ་དབྱིངས༔ བྱ་གྲུབ་ཡེ་ཤེས་ལྗང་གསལ་སྐུ༔ རླུང་ཁམས་རྣམ་དག་ཡབ་ཡུམ་རོལ༔ དོན་གྲུབ་ཡབ་ཡུམ་སྐུ་ལ་ཕྱག་འཚལ་བསྟོད༔ ཧཱུཾ་མ་འགགས་རིག་རྩལ་སྒོ་མ་བཞི༔ དཀར་སེར་དམར་ལྗང་རིགས་ཀྱི་མདོག༔ ལྕགས་ཀྱུ་ཞགས་པ་ལྕགས་སྒྲོག་དྲིལ་བུ་འཛིན༔ ཕྲིན་ལས་མཛད་ལ་ཕྱག་འཚལ་བསྟོད༔ ཅེས་པ་དང་༔ ཧཱུཾ་བླ་མ་ཀུན་བཟང་རིགས་ལྔ་ནི༔ གསལ་འཚེར་ལྷུན་སྡུག་གཟི་བརྗིད་འཕྲོ༔ མཉེན་ལྕུགས་འཁྲིལ་ལྡེམ་སྒེག་བཞད་ལྡན༔ ཡེ་ཤེས་རང་མདངས་ཕྱི་ནང་མེད༔ རིགས་ལྔ་ཡབ་ཡུམ་སྐུ་ལ་བསྟོད༔ སྙན་ཏིང་འུར་ཆོམ་རང་བྱུང་སྒྲ༔ གྲགས་སྟོང་དབྱེར་མེད་ཀུན་ལ་ཁྱབ༔ རིགས་ལྔ་ཡབ་ཡུམ་གསུང་ལ་བསྟོད༔ ཡེ་ཤེས་ཐིག་ལེ་ལུ་གུ་རྒྱུད༔ རིག་སྟོང་མཐའ་བྲལ་རང་བྱུང་གསལ༔ རིགས་ལྔ་ཡབ་ཡུམ་ཐུགས་ལ་བསྟོད༔ བདེ་སྟོང་ཡེ་ཤེས་ཀུན་ཁྱབ་དབྱིངས༔ སྡུག་བསྔལ་རང་གྲོལ་བདེ་བ་རྒྱས༔ རིགས་ལྔ་ཡབ་ཡུམ་ཡོན་ཏན་ཕྱག་འཚལ་བསྟོད༔ རིག་མདངས་སྟོང་གསལ་ཀུན་ལ་ཤར༔ མ་འགགས་རྩལ་རྫོགས་ཕྲིན་ལས་མཛད༔ རིགས་ལྔ་ཡབ་ཡུམ་ཕྲིན་ལས་ཕྱག་འཚལ་བསྟོད༔ ཅེས་པ་དང་༔ བསྟོད་པ་གཞན་ཡང་བྱའོ༔ དེ་ནས་བཤགས་པ་བྱ་བ་ནི༔ གནོང་འགྱོད་སེམས་ཀྱིས་ཐལ་མོ་སྦྱར༔ ཧཱུཾ་བླ་མ་ཀུན་བཟང་རིགས་ལྔ་སོགས༔ ཡི་དམ་ཌཱཀྐི་ཆོས་སྐྱོང་དགོངས༔ བདག་ཅག་མ་རིག་དབང་གིས་སུ༔ སྐུ་གསུང་ཐུགས་དང་ཡན་ལག་སོགས༔ དམ་ཚིག་ཉམས་པར་གྱུར་པ་ཀུན༔ མི་འཆབ་མི་སྦེད་མཐོལ་ལོ་བཤགས༔ ཀློང་ཡངས་ངང་དུ་བཟོད་པར་བཞེས༔ ཞེས་པས་ཡི་གེ་བརྒྱ་པ་བརྗོད་དོ༔ དེ་ནས་སྐབས་ལ་བབ་ན་ལྷ་གཤེགས༔ བསྔོ་བ་དང་སྨོན་ལམ༔ བཀྲ་ཤིས་ལ་སོགས་པ་བྱའོ༔ བདེ་གཤེགས་རིགས་ལྔའི་མཆོད་འབུལ་འདི༔ ཕྱི་རབས་བསོད་ནམས་བསགས་ཕྱིར་བཀོད༔ ལས་ཅན་ཅིག་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ ཨྠིྀ༔